રાકેશ લખે છે, દીકરીનો જન્મ થયો એ સમયે પ્રીતિ લાંબો સમય પિયર રહી. સંતાન જન્મની ખુશી સ્ત્રીને થવી જોઈએ એવી ખુશી પ્રીતિના ચહેરા અને વર્તનમાં મિસિંગ હતી. મને થયું કે બાળકના જન્મ પછી ઘણી વખત સ્ત્રીને ડિપ્રેશન જેવું ફીલ થતું હોય એવું કંઈક હશે. દીકરી મોટી થતી રહી. પ્રીતિનો મોબાઈલ એક વખત રણકતો હતો. નો રિપ્લાય થયો. થોડી જ વારમાં મેસેજ બ્લિંક થયો. સ્ક્રીન લોક્ડ હતી છતાં હું એટલું વાંચી શક્યો કે મિસ યુ ડિયર. પ્રીતિને હાથમાં ફોન આપીને પૂછ્યું કે, “તને કોણ મિસ કરે છે?” એણે વાત ઉડાવી દેવાની કોશિશ કરી. મેં તંત ન મૂક્યો અને ફરીફરીને પૂછ્યું ત્યારે એણે કબૂલી લીધું કે એ મેસેજ એના બોયફ્રેન્ડનો હતો. ડિલિવરી માટે પિયર ગઈ ત્યારે અકસ્માતે લગ્ન સુધી ન પહોંચી શકેલો પ્રેમ મળ્યો અને બંને બાજુ વેદના ઊઠી એટલે ફરી કૉન્ટેક્ટમાં રહેવાનું શરૂ થઈ ગયું.